**Teng Siao-pching** (čín. 邓小平; pchin-jin: *Dèng Xiǎopíng*; \* 22. august 1904, Kuang-an – † 19. február 1997, Peking) bol čínsky revolučný vodca, vojenský veliteľ a štátnik, ktorý bol najvyšším vodcom Čínskej ľudovej republiky od decembra 1978 do novembra 1989, hoci nikdy nezastával funkciu hlavy štátu alebo vlády. Po smrti predsedu Komunistickej strany Číny Mao Ce-tunga v roku 1976 sa Teng postupne dostal k najvyššej moci a krajinu viedol prostredníctvom ďalekosiahlych hospodárskych reforiem, vďaka ktorým si vyslúžil povesť „architekta modernej Číny". Významne prispel k tomu, že Čína sa stala jednou z najväčších ekonomík na svete.

Životopis
---------

Narodil sa v provincii S’-čchuan v rodine príslušníkov národnostnej menšiny Hakka. Po štúdiu na Čunkinskej prípravnej škole odišiel v roku 1919 ako pätnásťročný na štúdiá do Francúzska. Vo Francúzsku však strávil viac času prácou ako štúdiom a pod vplyvom kolegov (okrem iných aj Čou En-laja) začal študovať marxistické myšlienky. V roku 1924 sa stal členom Komunistickej strany Číny a vo februári až auguste 1926 absolvoval krátke štúdium v Moskve. Toho istého roku sa po siedmich rokoch vrátil do Číny. V Číne sa aktívne zúčastnil na aktivitách komunistickej strany – viedol povstanie proti vládnemu Kuomintangu, zakladal soviety vo vidieckych oblastiach južnej Číny, zúčastnil sa na Dlhom pochode, bojoval v komunistickej armáde proti Japoncom a bol pri vzniku Čínskej ľudovej republiky v roku 1949. 

Ako osoba blízka Mao Ce-tungovi stúpal po straníckom rebríčku a v roku 1954 sa stal generálnym tajomníkom strany. V roku 1957 sa podieľal na kampani proti pravičiarom, ktorá zlikvidovala celú jednu generáciu intelektuálov. Počas Veľkého skoku vpred, vidiac jeho negatívne dôsledky, presadzoval spoločne s prezidentom Liou Šao-čchim pragmatickú politiku. Z tejto doby pochádza jeho najznámejší výrok: *„Je mi jedno, či je mačka biela alebo čierna, je dobrá, pokiaľ chytá myši."* Teng spolu s prezidentom Liouom *de facto* vytvorili pravicové krídlo v strane, a preto sa stali terčom kritiky počas kultúrnej revolúcie, ktorá začala v roku 1966. Teng bol poslaný pracovať do továrne vyrábajúcej traktory v južnej Číne. V roku 1972 ho Mao, potom ako prijal jeho sebakritiku, povolal späť do Pekingu. Po Čou En-lajovej smrti na začiatku roka 1976 však bol Teng opäť odstavený od moci, tentoraz tzv. bandou štyroch, a poslaný do S’-čchuanu.

Po smrti Mao Ce-tunga v septembri 1976 sa Teng Siao-pching postupne pomocou známostí od júla 1977 dostával na vyššie pozície v rámci strany a štátneho aparátu. Postupne sa mu podarilo vyšachovať z najvyšších pozícií Maovho nástupcu Chua Kuo-fenga a dosadiť do najvyšších pozícií svojich protežantov. Sám na najvyššie priečky v administratíve nevystúpil a v roku 1987 odišiel i zo straníckeho vedenia a politiku ovplyvňoval z úzadia.

Teng Siao-pching nastúpil trend otvorenia sa Číny Západu a v roku 1978 normalizoval vzťahy s Japonskom. Nasledujúci rok podnikol cestu do USA, kde sa stretol s americkým prezidentom Jimmym Carterom. Od roku 1979 Čína a USA nadviazali oficiálne diplomatické vzťahy. V osemdesiatych rokoch sa snažil zjednotiť Hongkong, Macao a Taiwan s Čínou a rozvinul myšlienku „jedna krajina, dva systémy". V roku 1984 podpísal s Margaret Thatcherovou zmluvu o prechode Hongkongu pod čínsku správu v roku 1997. Nasledujúceho roku podpísal podobnú zmluvu s Portugalskom o Macau. V roku 1978 naštartoval ekonomickú reformu, ktorej ciele boli definované štyrmi modernizáciami, a to poľnohospodárstva, priemyslu, vedy a technológie a obrany. Týmto sa čínska ekonomika transformovala na tzv. „socialistické trhové hospodárstvo". Prvým krokom bola dekolektivizácia poľnohospodárstva a s tým spojená možnosť roľníkov predávať prebytky na trhu. Ďalším Tengovým revolučným krokom bolo založenie „špeciálnych ekonomických zón" v pobrežných oblastiach južnej Číny, ktoré boli proexportne orientované a zároveň pritiahli do krajiny zahraničných investorov. V roku 1992 vykonal slávnu cestu na juh, čím dodal silný podnet k rastu čínskej ekonomiky, ktorá bola otrasená sankciami po udalostiach na Námestí Tchien-an-men v roku 1989.

Referencie
----------

1. ↑  SKŘIVAN, Aleš. *Teng Siao-pching: první muž Říše středu*. Vyd. 1. Praha : Epocha, 1996. 89 s. (Portréty; zv. 2.) ISBN 80-902129-1-3. S. 27.
2. ↑   *Luodai, a Hakkanese town in Sichuan Province* [online]. gov.cn, [cit. 2023-03-06]. Dostupné online. Archivované 2018-09-17 z originálu.
3. 1 2 3 4  TENG SIAO-PCHING. In: KRIEGER, Joel, ed. *Oxfordský slovník světové politiky*. Preklad Zdena Gellnarová et al. České vyd. 1. Praha : Ottovo nakladatelství, 2000. 1090 s. ISBN 80-7181-463-6. S. 884-886.
4. ↑  ČTK: Teng Siao-pching napravoval Maovy ideologické výstřelky[nefunkčný odkaz]
5. ↑  MORAVČÍK, L. *Dve revolúcie Teng Siao-pchinga* [online]. noveslovo.sk, 26.6.2009, [cit. 2011-01-18]. Dostupné online.
6. ↑  VZTAHY ČÍNA-USA. In: KRIEGER, Joel, ed. *Oxfordský slovník světové politiky*. Preklad Zdena Gellnarová et al. České vyd. 1. Praha : Ottovo nakladatelství, 2000. 1090 s. ISBN 80-7181-463-6. S. 977-979.
7. ↑   *Patriarcha čínskych reforiem Teng Siao-pching oslávil 92. narodeniny* [online]. sme.sk, 23.8.1996, [cit. 2011-01-18]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Teng Siao-pching**

Externé odkazy
--------------

* Teng Siao-pching na stránkach encyklopedia.sme.sk (po slovensky)

| * z
* d
* u
Osobnosti roka časopisu *Time* (1976 – 2000) |
| --- |
| 
* Jimmy Carter (1976)
* Anwar as-Sádát (1977)
* Teng Siao-pching (1978)
* Chomejní (1979)
* Ronald Reagan (1980)
* Lech Wałęsa (1981)
* počítač (1982)
* Ronald Reagan / Jurij Vladimirovič Andropov (1983)
* Peter Ueberroth (1984)
* Teng Siao-pching (1985)
* Corazon Aquinová (1986)
* Michail Sergejevič Gorbačov (1987)
* ohrozená Zem (1988)
* Michail Sergejevič Gorbačov (1989)
* George H. W. Bush (1990)
* Ted Turner (1991)
* Bill Clinton (1992)
* „mierotvorcovia": Jásir Arafat / Nelson Mandela / F. W. de Klerk / Jicchak Rabin (1993)
* pápež Ján Pavol II. (1994)
* Newt Gingrich (1995)
* David Ho (1996)
* Andrew Grove (1997)
* Bill Clinton / Ken Starr (1998)
* Jeff Bezos (1999)
* George H. W. Bush (2000)

 |
| 
* (1927 – 1950)
* (1951 – 1975)
* **(1976 – 2000)**
* (2001 – 2025)

 |

Autoritné údaje: * abART: 86492
* BnF: 12988100v
* GND: 118621297
* ISNI: 0000 0001 1456 2686
* LCCN: n81021998
* NK ČR: jn20000701787
* VIAF: 120735493
* WorldCat: lccn-n81021998